
התיאור נוצר באופן אוטומטי]
לכבוד							תאריך: 30 בספטמבר  2025
חברי ארגון חברות ההיסעים בישראל 

מכובדיי שלום רב,

הנדון: נושאים פתוחים מול משרד התחבורה


ביום חמישי ה-25.9.2025, התקיימה בנוכחות הח"מ ישיבה אצל מנכ"ל משרד התחבורה, מר משה בן זקן, בה עלו לדיון מספר נושאים העומדים לפתחו של הארגון, ולהלן סיכום הדברים;
1. נסיעת אוטובוסים להסעות מיוחדות והסעות סיור בנת"צים – 
1.1. בפניותינו הקודמות בנושא, נתבקש משרד התחבורה לאשר הצבת צלמית "אוטובוס לבן" מעל כלל הנת"צים במדינה, כך שיתאפשר לאוטובוס הסעה מיוחדת או הסעת סיור לנסוע בנת"צ, וזאת בשל העובדה שאין הבדל מהותי בין הסעת 50 איש בקו שירות למול הסעת 50 איש בהסעה מיוחדת או בהסעת סיור. 
1.2. הדברים מקבלים משנה תוקף לאור העובדה שמונית ספיישל כן רשאית לנסוע בנת"צ ואילו אוטובוס המסיע 50 נוסעים לאו.
1.3. פניותינו הקודמות לא נענו עניינית על ידי גורמי המקצוע במשרד התחבורה ועל כן הנושא עלה בפגישה עם מנכ"ל המשרד.  
1.4. מנכ"ל משרד התחבורה דרש מגורמי המקצוע במשרדו לבחון בחיוב את בקשתנו ולהשיב לו בהקדם. 
2. טיוטת תקנות התעבורה (תיקון מס' _)(רישוי הסעה מיוחדת), התשפ"ה-2025
2.1. במסגרת טיוטת תקנות אלו, מאפשר משרד התחבורה, למסיעים זעירים לפעול בשוק ההיסעים, באמתלה של "פתיחת השוק לתחרות", בשוק ההיסעים הרווי תחרות ממילא. 
2.2. להבנתנו, מתן אפשרות שכזו תפגע אנושות בשוק זה שכן היא תביא לפגיעה בתחזוקת הרכבים הנעים בדרך ולסיכון בטיחותי ממשי למשתמשי הדרך.
2.3. יצוין, כי פנינו בנושא לגורמים המקצועיים במשרד, וציינו בפניהם כי היה מן הראוי לגבש טיוטה כה קריטית לשוק ההיסעים עם הארגון היציג של חברות ההיסעים, וזאת טרם פרסומו להערות הציבור.  
2.4. מנכ"ל משרד התחבורה קבע כי על גורמי המקצוע במשרד לבחון את הבקשה ולעדכנו תוך 30 יום.
2.5. נעדכן בהתאם.



3. תקנות הסעה בטיחותית לילדים ולפעוטות עם מוגבלות (כללים ומבחנים לזכאות להסעה ולליווי( (תיקון מספר ___), התשפ"ה-2025
3.1. בניגוד לתקנות הקיימות כיום בנושא, בהן נקבע במפורש כי המלווה יועסק בידי רשות מקומית, הרי שבמסגרת טיוטת התיקון, הגרעה חובת הרשות המקומית לדאוג למלווה בנסיעות עם תלמידים. 
3.2. במצב דברים זה, החשש הוא הוא שרשויות מקומיות יכללו במכרזי ההיסעים שהן מפרסמות (באמצעות משכ"ל), סעיף בו מתחייבת חברת ההסעות המיוחדות להעמיד מלווים ככל שיידרש.
3.3. להבנתנו, ביטול חובת הרשות המקומית להעסיק את המלווים (דבר שכאמור יביא בהכרח להשתת עלויות ההעסקה על חברות להסעות מיוחדות), ייצרו בהכרח מעמסה כלכלית ותפעולית גדולות יותר על החברות להסעות מיוחדות, וזאת בשל הצורך להקים ולהעסיק מערך מלווים על כל המשתמע מכך. אנו חוששים כי הדבר יביא לגידול בעלויות התפעול של החברות להסעות מיוחדות, דבר אשר עלול להביא לקריסת חברות להסעות מיוחדות או לכל הפחות לפגיעה ממשית ומשמעותית במצבן הכלכלי-פיננסי, שכשלעצמו יביא בהכרח לפגיעה בשירות הניתן לציבור ולייקור העלויות החלות על הציבור. 
3.4. מנכ"ל משרד התחבורה קבע כי על גורמי המקצוע במשרד לבחון את הבקשה ולעדכנו תוך 30 יום.

4. רפורמה בקציני בטיחות 
4.1. אנו עמלים זה מספר חודשים, יחד עם אגף קציני בטיחות במשרד התחבורה, על קידום הרפורמה בתחום קציני הבטיחות.
4.2. במסגרת הרפורמה, יוכר בחקיקה תקן של "עוזר קצין בטיחות" אשר יוטלו עליו משימות טכניות המוטלות היום בחקיקה על קצין הבטיחות, ובכך הדבר יסייע לקצין הבטיחות להתמקד בסמכויות והחובות המהותיות המוטלות עליו בחוק – קרי, בטיחות כלי הרכב והנהגים במפעל.
4.3. מנכ"ל משרד התחבורה קיבל את הצעת הח"מ להקים ועדה בלתי תלויה אשר תבחן עניינית נושא זה ותפעל לקידומו.
4.4. נעדכן בתוצאות פעילות הוועדה.

5. הפעלת היסעים על ידי מפעילי תח"צ עבור משהב"ט
5.1. כידוע, פנינו למשרד התחבורה מספר פעמים בבקשה שלא לאפשר למפעילי התח"צ להפעיל הסעות מיוחדות עבור משהב"ט.
5.2. פעולתם של מפעילי התח"צ בתחום זה, פוגעת פגיעה אנושה בשוק ההסעים, שוק אשר נפגע קשות במלחמה.
5.3. מנכ"ל משרד התחבורה הבטיח לבחון נושא זה ולהודיענו בהקדם בדבר החלטתו.


נמשיך בפעילות נמרצת למען חברי הארגון ונעדכנכם בהתאם.

